Bandaríkjaforseti lýsti því yfir í morgun að Bandaríkin kæmu Taívan til varnar, gerði Kína innrás í landið. Stuðningur Bandaríkjanna sé öflugri nú, í kjölfar innrásar Rússlands í Úkraínu.
Joe Biden forseti Bandaríkjanna, ræddi aukin hernaðarumsvif Kína á svæðinu, á fréttamannafundi með Fumio Kishida forsætisráðherra Japans, í Tokyo í morgun. Hann lýsti því yfir að Bandaríkin væru reiðubúin að beita herstyrk sínum, gerði Kína innrás í Taívan.
Yfirlýsingin er sú mest afgerandi sem forsetinn hefur gefið til stuðnings Taívan, til þessa.
Þetta kemur fram á fréttavef The Guardian en þar segir að líklegt megi telja að yfirlýsingin verði eitur í beinum stjórnvalda í Kína.
Aukin hernarðarumsvif Kína á svæðinu hafa valdið áhyggjum um fyrirætlanir Kínverja gagnvart Taívan, en Kínverjar hafa aukið vígbúnað sinn nærri Taívan og ítrekað rofið lofthelgi landsins með lágflugi orustuþotna.
Stjórnvöld í Taívan líta á þessi umsvif Kína sem ögrun. Þau skilgreina Taívan sem sjálfstætt ríki en stjórnvöld í Kína líta á landið sem hérað innan Kína og á stjórnvöld í Taívan sem aðskilnaðarsinna.
Varnarmálaráðherra Taívan lýsti því nýverið yfir að spenna á milli Kína og Taívan hefði ekki verið meiri í fjörutíu ár. Hann telur Kínverja geta gert innrás í landið innan fjögurra ára.
Biden segir að innrás yrði ekki aðeins óviðeigandi með öllu, heldur myndi hún valda miklum óstöðugleika á svæðinu, í líkingu við það sem er að gerast í Úkraínu.